Rarik fékk aðstoð slökkviliðsins á Sauðárkróki við að afísa rafspennana í aðveitustöð sinni með heitu vatni . Rafmagn fór af á Sauðárkróki og víðar í Skagafirði í óveðrinu vegna bilunar í landskerfinu . Keyrt var á varaaflstöð í millitíðinni . Ljósmynd / Birgir Bragason Ekki stóð á viðbrögðum hugulsamra borgara þegar Skagfirðingar óskuðu eftir gasofnum til láns til húshitunar fyrr í dag . Enn eru nokkrir bæir , fimm talsins , án rafmagns í sveitarfélaginu . Íbúar geta nú ornað sér við ofnana þökk sé hugulsömum íbúum sem voru meira en tilbúnir til að lána ofna . Nú sem endranær tóku björgunarsveitarmenn slaginn og keyrðu ofnana á bæina . „ Við fengum frábær viðbrögð , meira að segja frá fólki í Reykjavík , og við viljum skila miklu þakklæti til allra . Það standa allir saman í svona aðstæðum , sama hvar við stöndum í pólitík , “ segir Svavar Atli Birgisson , slökkviliðsstjóri hjá Brunavörnum Skagafjarðar . Nú er hægt að ná hita upp í fleiri rýmum í húsunum og því minni hætta á skemmdum vegna frosts . Mjög kalt er í veðri á landinu og verður næstu daga og ná kuldatölur niður í tveggja stafa tölu . Um kaffileytið eða milli þrjú og fjögur í dag komst rafmagn á Reykjaströndina . „ Það var mikill léttir , “ segir Svavar . Á 10 - 15 bæjum sjá heimarafstöðvar húsunum fyrir rafmagni . Nokkrir ábúendur náðu að grípa til fyrirbyggjandi ráðstafana vegna veðurs . „ Vonandi fáum við fljótlega rafmagn á restina af bænum en það er ljóst að kerfið er laskað , “ segir Svavar . Hann hefur sjálfur staðið vaktina frá því aðfaranótt miðvikudagsins . „ Maður hefur sofið inn á milli . Maður er meira og minna vakinn og sofinn yfir þessu , “ segir Svavar og viðurkennir að hann sé orðinn ögn lúinn án þess að vilja barma sér eitthvað frekar . Til að mynda stóð hann vaktina við að afísa spennivirkið , aðveitustöðina á Sauðárkróki , í vikunni eins og meðfylgjandi mynd sýnir .